b'\n_START_ARTICLE_\nMeningeooma\n_START_PARAGRAPH_\nMeningeooma on aivokalvon kasvain. Aivokalvokasvain on aivo- tai selk\xc3\xa4ydinkalvosta l\xc3\xa4ht\xc3\xb6isin oleva kasvain. Se on tavallisesti hyv\xc3\xa4nlaatuinen (ei sy\xc3\xb6p\xc3\xa4), mutta hyv\xc3\xa4nlaatuinenkin meningeooma voi olla sijaintinsa johdosta vaarallinen._NEWLINE_Meningeooma on aivojen yleisin hyv\xc3\xa4nlaatuinen kasvain. Kaikista aivokasvaimista meningeoomia on noin 15\xc2\xa0%. Meningeooma on naisilla kaksi kertaa yleisempi kuin miehill\xc3\xa4. Pahanlaatuinen meningeooma (aivokalvon sy\xc3\xb6p\xc3\xa4) on hyvin harvinainen._NEWLINE_Pienet meningeoomat l\xc3\xb6ydet\xc3\xa4\xc3\xa4n monesti sattumalta. Suuremmat kasvaimet voivat aiheuttaa erilaisia oireita koosta ja sijainnista riippuen. Tavallisimpia meningeoomat ovat keski-ik\xc3\xa4isill\xc3\xa4 ja ik\xc3\xa4\xc3\xa4ntyvill\xc3\xa4 aikuisilla._NEWLINE_Meningeooman tarkkoja riskitekij\xc3\xb6it\xc3\xa4 ei juuri tunneta, mutta ainakin lapsuudessa sairastetun sy\xc3\xb6v\xc3\xa4n s\xc3\xa4dehoidon on todettu kasvattavan riski\xc3\xa4 sairastua aikuisena meningeoomaan. Kasvain etenee hitaasti, ja sopivin hoitomuoto riippuu mm. potilaan yleiskunnosta sek\xc3\xa4 itse kasvaimen sijainnista ja koosta. Leikkaus on onnistuessaan ensisijainen vaihtoehto. Joskus kasvain sijaitsee sellaisessa paikassa, ett\xc3\xa4 sen leikkaaminen olisi mahdotonta tai liian riskialtista. T\xc3\xa4ll\xc3\xb6in saatetaan soveltaa s\xc3\xa4dehoitoa tai harvemmin kemoterapiaa._NEWLINE_Meningeooman kuvasi ensimm\xc3\xa4isen\xc3\xa4 sveitsil\xc3\xa4inen Felix Plater vuonna 1614.'